b'\n_START_ARTICLE_\nSim\xc3\xa9on-Denis Poisson\n_START_SECTION_\nMladost in \xc5\xa1tudij\n_START_PARAGRAPH_\nNjegov o\xc4\x8de Sim\xc3\xa9on Poisson je slu\xc5\xbeil kot navaden vojak v sedemletni vojni. Zaradi slabega ravnanja nadrejenih \xc4\x8dastnikov je dezertiral. V \xc4\x8dasu rojstva svojega sina Sim\xc3\xa9on-Denisa je opravljal administrativna dela._NEWLINE_Mladega Poissona so najprej poslali k njegovemu stricu, kirurgu v Fontainebleauju, kjer je poslu\xc5\xa1al predavanja iz pu\xc5\xa1\xc4\x8danja krvi. Ker je pokazal nadarjenost za matematiko, je od\xc5\xa1el na \xc3\x89cole Centrale v Fontainebleau. Tu je imel prijaznega in dobrohotnega u\xc4\x8ditelja. Poisson ga je kmalu presegel in u\xc4\x8ditelj se je moral na novo u\xc4\x8diti vi\xc5\xa1je matematike._NEWLINE_Poisson je leta 1798 za\xc4\x8del \xc5\xa1tudirati na \xc3\x89cole Polytechnique v Parizu, kjer je kmalu opozoril nase. U\xc4\x8ditelji so mu dovolili poslu\xc5\xa1ati predavanja, ki si jih je sam izbiral. Leta 1800 je izdal dve znanstveni razpravi. Ena je obravnavala B\xc3\xa9zoutovo metodo eliminacije, druga pa \xc5\xa1tevilo integralov ena\xc4\x8dbe kon\xc4\x8dnih razlik. Zadnjo sta pregledala Lacroix in Legendre. Predlagala sta, da jo objavijo v Recueil des savants \xc3\xa9trangers v \xc4\x8dast osemnajstletnemu mladeni\xc4\x8du. S tem je Poisson postal znan v znanstveni srenji. Lagrange, katerega predavanja o teoriji funkcij je poslu\xc5\xa1al Poisson na \xc3\x89cole Polytechnique, je \xc5\xbee zgodaj spoznal njegovo nadarjenost in postala sta prijatelja. Laplace, ki mu je Poisson sledil, ga je imel skoraj za svojega sina._NEWLINE_Kmalu po kon\xc4\x8danju \xc5\xa1tudija je postal repetitor za u\xc4\x8dno snov. Leta 1802 so ga imenovali za nadomestnega profesorja (professeur suppl\xc3\xa9ant). Leta 1806 je na \xc3\x89cole Polytechnique kot profesor matematike in mehanike nadomestil Fouriera, ki je od\xc5\xa1el v Grenoble. Leta 1808 je slu\xc5\xbeboval kot astronom za Urad za dol\xc5\xbeine (Bureau des Longitudes). Leta 1809 je postal profesor racionalne mehanike (professeur de la m\xc3\xa9canique rationelle) na novoustanovljeni Facult\xc3\xa9 des Sciences. Leta 1812 je postal \xc4\x8dlan Institutea, leta 1815 izpra\xc5\xa1evalec na voja\xc5\xa1ki \xc5\xa1oli (\xc3\x89cole Militaire) v Saint-Cyru, leta 1816 odhodni izpra\xc5\xa1evalec na \xc3\x89cole Polytechnique, leta 1820 svetnik univerze. Leta 1827 je kot geometer nadomestil Laplacea na Uradu za dol\xc5\xbeine._NEWLINE_Leta 1817 se je poro\xc4\x8dil z Nancy de Bardi. Njegov o\xc4\x8de, ki je zaradi prej\xc5\xa1njih izku\xc5\xa1enj sovra\xc5\xbeil plemstvo, ga je vzgajal v strogem duhu prve republike. Poisson se je trdno dr\xc5\xbeal dru\xc5\xbeinskih na\xc4\x8del in ni obo\xc5\xbeeval Napol\xc3\xa9ona. Ko so na oblast spet pri\xc5\xa1li Bourboni, je postal legitimist. Med stotimi dnevi je bil zvest Bourbonom. Leta 1821]so ga zaradi zvestobe povzdignili v barona, vendar ni nikoli dvignil diplome ali uporabljal \xc4\x8dastnega naslova. Revolucija julija 1830 mu je skoraj vzela \xc4\x8dastni naslov, vendar je Aragoju spretno uspelo prepri\xc4\x8dati kralja Ludvika Filipa, da ni padel v nemilost. Sedem let po tem so ga zaradi znanstvenih uspehov imenovali za francoskega pera.\n_START_SECTION_\nNagrade\n_START_PARAGRAPH_\nZa svoje znanstvene dose\xc5\xbeke je Poisson skupaj s Faradayjem leta 1832 prejel Copleyjevo medaljo Kraljeve dru\xc5\xbebe iz Londona.\n_START_SECTION_\nPoimenovanja\n_START_PARAGRAPH_\nPo njem se imenuje krater Poisson na Luni.'